"Тўнғиз" йилида бизни нималар кутяпти? » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / "Тўнғиз" йилида бизни нималар кутяпти?\n7-01-2019, 09:32, admin\nХитой астрологик календарига мувофиқ 2019 йилнинг жонивор "ҳомий"си, ўн иккинчи мучал – тўнғиз бўлади.\nМунажжимлар башоратига кўра, 2019 йил яратувчанлик,бунёдкорлик ва ёрқин лаҳзалар бахш этади.Йил давомида тиришқоқлик билан меҳнат қилиш, ўз бахти учун курашмоқ истаги ошиб боради.\n2019 йилда молиявий ишлар самарали бўлади. Бундан ташқари, йил "эгаси" саломатликни мустаҳкамлашга ва куч-қувват, кўтаринки руҳ бағишлашга ёрдам беради. Нафақат руҳий ҳолатни, балки танани мустаҳкамлаш – спорт билан шуғулланиш, сузиш, қоматни тиклашга ёрдам беради. Йил давомида саломатлигингизга алоҳида эътиборда бўлинг, чунки январь ойида сурункали касалликлар авж олиши мумкин. Нима бўлганда ҳам умидсизликка тушманг, тўнғиз хушчақчақ кайфият, дадил ҳаракат орқали орзу-истакларни рўёбга чиқариши бегумон.\nТўнғиз йилида шахсий ҳаёт туб ўзгаришларга бой бўлади. Турмуш қуриш истагида бўлганлар ўз бахтини топади. Қатъиятсизлик ва тортинчоқликка ўрин қолмайди, ахир ҳис-туйғулар бундай фазилатлардан устун-да. Йил "эгаси" бунинг учун пойдевор яратса-да, оиланинг мустаҳкам, севги-муҳаббатнинг абадий бўлиши асосан ҳар бир мучал эгасининг ўзига боғлиқ.\nАтрофдагилар билан муносабат мустаҳкамланади, айниқса, биринчи бўлиб муроса сари қадам ташлаган кишига "ҳукмдор" йил давомида ён босади. Хоҳ ижод, хоҳ санъатда бўлсин, ҳар қандай янгилик олқишланади.


"Сўл фронт" етакчиси Сергей Удальцов ўз адвокати Виолетта Волкова билан.\n17 октябр куни “Сўл фронт” партияси етакчиси, охирги йиллар давомида Россияда тўхтамай давом этаëтган оммавий норозилик ва митинглар фаоли Сергей Удалцов Россия Тергов қўмитасига чақиртирилди ва бу ерда унга ва сафдошлари Константин Лебедев ва Леонид Развозжаевларга жиноий иш очилгани эълон қилинди.\nКечгача давом этган сўроқдан кейин, Тергов қўмитаси рамийлари Удалцовдан шаҳарни тарк этмаслик тўғрисида тилхат олингани, Лебедев – 48 соатга ҳибсга олинганини маълум қилди.\nРоссия Тергов қўмитаси расмийси Владимир Маркин “Сўл фронт” лидерлари ҳибс этилиши юзасидан изоҳ бериб, уларга нисбатан оммавий тартибсизликларни тайёрлаганликка оид айблов эълон қилинганини айтди.\n- Мамлакатимизда оммавий тартибсизликлар ташкиллаштириш ва жазосиз қолиш мумкин, терактлар ва россияликлар ҳаёти ва хавфсизлигига таҳдид қилувчи бошқа ҳаракатларни амалга ошириш мумкин экан, деган фикрдаги барчанинг эътиборини қуйидагиларга қаратмоқчиман. Сиз Россия махсус хизматларининг юқори малакалилигини ҳисобга олмабсиз ва бундай ҳатти-ҳаракатлар учун умрбод қамоқ жазоси тайинлаши мумкин бўлган Россия қонунчилигини ўқимабсиз, дея пўписа қилди Россия Тергов қўмитаси расмий вакили Владимир Маркин журналистлар олдида қилган махсус чиқишида.\nРоссия мухолифати лидери Удалцов ҳибсга олинди\n“Қаршилик анатомияси-2” филми НТВ каналида 5 октябр куни намойиш қилинган эди. Филм муаллифлари Сергей Удалцовни грузиялик спонсорлар пулига Россияда оммавий тартибсизликлар уюштиришга уринганликда айблади. Жумладан, бу филмда яширин камера билан олинган Удалцов, Лебедев ва Развозжаев ҳамда Грузия парламентининг Мудофаа ва хавфсизлик қўмитаси раиси Гиви Таргамадзе орасида бўлган суҳбат кўрсатилди.\nФилм эфирга узатилганидан кейин Удалцов грузинлардан пул олмагани ва Таргамадзе билан мутлақо нотаниш эканини билдирди. Филмда намойиш қилинган кадрларни текширишни бошлаган Тергов қўмитаси Сергей Удалцовни 11 октябр куни сўроққа чақирди.\nБу сўроқ юзасидан изоҳ берган тергов расмийси Владимир Маркин “мухолифатчи аллақандай Грузия вакиллари билан учрашганини тасдиқлади”, деди.\nРоссия мухолифати лидерлари, хусусан сиёсатчи Илья Яшин, “Солидарность” ҳаракати фаоли Сергей Давидис, Дума депутати Дмитрий Гудков, КПРФ раиси Геннадий Зюганов ва бошқалар, филм мухолифат ҳаракатини бадном қилишга қаратилганини таъкидладилар. Куни кеча эса, НТВ тақдим этган видеотасмани текшириб чиққан Россия Тергов қўмитаси ёзувларнинг ҳақиқийлигини тасдиқлади.\nСергей Удалцов адвокати Виолетта Волкова Озодлик билан суҳбатда мухолифат лидерига қарши қўзғатилган жиноий иш унинг сиёсий фаолияти билан боғлиқлиги ва юқоридан юборилган буйруқ эканига ишонишини гапиради.\n- Сергей Удалцов ҳокимият ғашига тегадиган бир факторга айланди. Менимча, жиноий иш мутлақо асоссиз қўзғатилди. Биз “6 май иши”, “Pussy Riot гуруҳи иши”ни яхши кўриб турибмизки, у ерда ҳам жиноий ишга ўрин йўқ, лекин тергов судгача тортилиб бориляпти ва иш муайян жазониннг эълон қилиниши билан якунланяпти. Удалцовнинг иши ҳам судгача етиб боришини англаб турибман ва буни Сергей охирги пайтларда ҳокимиятнинг ғашида тегишга бошлагани билан изоҳлайман, дейди адвокат Виолетта Волкова.\nВолкова кейинчалик Удалцовга нисбатан "ватан хоини" каби бошқа моддалар асосида айбловлар қўшилиб қолиши эҳтимолдан холи эмаслигини гапирди.\nСергей Удалцовдан ташқари, терговчилар “Сўл фронт” фаоли Константин Лебелдевни сўроққа тутиб 48 соатга қамаб қўйишди. Жиноий иш Россия Давлат Думаси депутати мухолифатчи Илья Пономарев ёрдамчиси Леонид Развозжаевга нисбатан ҳам қўзғатилди.\nИля Пономарёв мухолифат етакчиларига қарши давом этаëтган туҳмат ва бадном қилиш кампаниясининг ғайриқонуний тарзда қўлга киритилган далилларга асосланишини таъкидлади:\n- Ҳукмрон партия томонидан танланган “пиарнинг” муайян йўналиши танланди ва менимча у бу йўналишга содиқ. Агарда ҳуқуқ тартибот идоралари кимнидир хориж разведкасига ишлаётганида ёки терррорчилик актларини тайёрлаётганида айблашга етарли асосга эга бўлганда эди, суд қарори билан оператив-қидирув амалиёти ўтказилиши, керакли далиллар топилиши, ана ундан кейин жиноятчиликка алоқадор шахслар ҳибс этилиши зарур эди. Ҳозир эса, НТВ берган плёнка ҳатто судда ишлатилиши мумкин эмас. Чунки бу пленка суд санкциясисиз қўлга киритилган, демак ноқонунийдир. Бировнинг овозини бу усулда ёзиб олишнинг ўзи жиноят! деди депутат Пономарёв.\nАйни пайтда, Думада Пономарёв устидаги булутлар ҳам қуюқлашмоқда: 17 октябр куни ҳукмрон “Единая Россия” вакили Владимир Бурматов Тергов қўмитасига Илья Пономарёвнинг “Россияда тайёрланган оммавий тартибсизликларга алоқадорлигини текшириш” юзасидан сўровнома юборди.\nРоссия Жиноят Кодексига кўра, Сергей Удалцовнинг оммавий тартибсизликларга тайёргарлик кўрганлик айби судда исботланса, мухолифат етакчиси 4 йилдан 10 йилгача қамоқ жазосига ҳукм этилиши мумкин.\nРоссия мухолифат бирлашмаси саналган Мувофиқлаштирувчи Кенгашдан олинган хабарга кўра, 20-21 октябр кунлари мухолифат тарафдорлари оммавий норозилик акцияси уюштиришга ҳозирланмоқда.


Покистон АҚШнинг «Толибон» етакчисига берган авиазарбасини ҳаво чегарасини бузиш деб атади\n09:34 / 23.05.2016\nПокистон ТИВ АҚШ ҳарбий ҳаво кучларининг «Толибон» гуруҳи етакчиси мулла Мансурга нисбатан берган зарбасини Покистон ҳаво кенгликларини бузиш деб атади. Вазирлик баёнотига кўра, мазкур ҳарбий амалиёт Покистон ҳаво чегарасини бузиш натижасида амалга оширилган, деб хабар қилмоқда РИА «Новости» ахборот агентлиги.\n«2016 йилнинг 21 май куни кечқурун АҚШ маъмурияти тарқатган маълумотга кўра, учувчисиз самолёт зарбаси Покистоннинг Афғонистон билан чегарасида амалга оширилган», —дейилади хабарномада.\nТашқи ишлар вазирлигида айтишларича, ушбу ҳаво зарбаси Покистон "давлат суверенитети"ни бузишдир.\nБундан аввалроқ, Афғонистон бош вазири Абдулла Абдулла «Толибон» етакчиси мулла Ахтар Мансурнинг ўлимини тасдиқлаган эди. Унинг маълум қилишича, ҳаво зарбаси АҚШ ҲҲК дрони ёрдамида Покистоннинг Белужистон вилояти Кветта шаҳрида амалга оширилган.


Жиззахда ҳуқуқ ҳимоячиси ҳибсга олинди\n16 январ 2021, Тошкент вақти: 16:53\n27 октбярь куни Ўзбекистон инсон ҳуқуқлари жамиятининг Жиззах вилояти бўлими аъзоси Насим Исоқов ҳибсга олинди. Ҳуқуқ-тартибот органлари ходимлари уни безориликда айбламоқда.\nҲуқуқ ҳимоячисининг хотини Бахти Исоқованинг айтишича, президент номига ёзган аризасини ҳал қилиш баҳонасида шу куни эрталаб эру хотин Жиззах шаҳри ички ишлар бўлимига олиб борилган. Ўша ерда эри ҳибсга олинган.\n“Уни ҳибсга олишга на санкция, на асос бор. Шунинг учун унинг нега ҳибсга олинганини тушунганим йўқ. Балки у ҳуқуқ ҳимоячиси бўлгани учун қамалгандир”, - деди Б.Исоқова.\nЎзбекистон инсон ҳуқуқлари жамияти Жиззах вилояти бўлими раҳбари Бахтиёр Ҳамроев Н.Исоқов ноқонуний равишда ҳибсга олинганини билдирди. Чунки санкция берадиган прокурор ўша куни шаҳарда бўлмаган. 27 октябрь куни кечқурун шаҳар прокурори ўринбосари ҳам Н.Исоқов иши бўйича санкция берилмаганини маълум қилган.\nБ.Ҳамроевнинг сўзларига кўра, Н.Исоқовга безорилик жинояти юкланган. Ички ишлар ходимлари ҳуқуқ ҳимоячисини гўёки болаларга уятли жойини кўрсатишда айблаяпти.\n“Бу ақлга сиғмайдиган ҳолат. Зеро, Н.Исоқов намозхон йигит. Келиб-келиб шундай ишни унинг бўйнига қўйишяпти”, - деди Б.Ҳамроев.\nУнинг фикрича, аслида Н.Исҳоқов инсон ҳуқуқи ҳимоячиси сифатида олиб борган фаолияти учун тўқиб чиқарилган жиноят иши асосида ҳибсга тушган. У кўп жиноий фаолиятларни, жумладан, банк тизимидаги 120 миллион сўмлик талон-тарожни фош қилишга муваффақ бўлган.\nАйни пайтда Насим Исоқов Жиззах шаҳри ИИБнинг вақтинча сақлаш изоляторида ушлаб турилибди.


Туркманистон президентининг ўғли яна парламентга ўз номзодини қўйди\nТуркманистон президентининг ўғли яна парламентга ўз...\n13.03.2018 10:22 0 632\nСўнги йилларда Сердар Бердимуҳамедовнинг ижтимоий-сиёсий фаоллиги яққол намоён бўлмоқда.\n25 мартга белгиланган Туркманистон миллий парламенти – Межлисга сайловлар «халқаро стандартларга мос равишда бўлиб ўтади», дея хабар берди Туркманистон давлат матбуоти.\nРасмий маълумотларга қараганда, 6 чақириқдаги Межлисга даъвогарлик қилувчи камида 30 нафар номзод амалдаги миллий парламентнинг депутатлари ҳисобланади. Номзодлар рўйхатида мамлакат президенти Гурбангули Бердимуҳамедовнинг ўғли Сердар ҳам бор.\n25 мартда кутилаётган Туркманистондаги парламент сайловларида 125 та ўрин учун 284 киши кураш олиб бормоқда. Туркманистон президентининг ўғли Демократик партия вакили Сердар Бердимуҳамедов номзод сифатида Ахал вилоятининг «Душак» сайлов округидан иштирок этади. Сердарнинг сиёсий рақиби Кака шаҳрида истиқомат қилувчи 10-сон мактаби директорининг ўринбосари Огулжерен Гурдовадир, дея хабар беради давлат матбуоти.\nАйни дамда, 36 ёшли Сердар Бердимуҳамедов амалдаги бешинчи чақириқ парламентнинг депутати ҳамда қонунчилик ва нормалар қўмитаси раисидир. Сўнги вақтларда расмий хабарларда давлат раҳбарнининг ўғли «халқ ўғли» сифатида талқин қилинмоқда ва унинг мамлакат тараққиёти, жумладан спорт ва оммавий физкультура ҳаракати соҳасидаги хизматлари қайд этилмоқда.\nТуркманистон Гурбангули Бердимуҳамедов\nСиёсат 09/01, 09:44\nТуркманистон Президенти Гурбангули Бердимуҳамедов Шавкат Мирзиёевга мактуб йўллади


Янги йўлми, янги динми? « Ўзбекистон Халқ Ҳаракати\nЯнги йўлми, янги динми?\n12 May 2016 - 6:00\nБу мавзуни ёритишга киришар эканмиз, дин эскидан бор эканини эътиборга олиб, йигирма йил оралиғидан сал орқароққа, ҳатто жудаям орқа замонларга бир-бир кўз ташлашимизга тўғри келади. Ҳамда тарихан солиштирма усулидан фойдаланишга мажбурмиз. Акс ҳолда, масала қийин тушунилади ёки умуман тушунилмайди.\nИслом динида ҳақда тургувчи битта катта йўл (мазҳаб) бор – суннат ва жамоатга эргашганлар йўли. Бу йўлга эргашганлар ўз ичида тўрт машҳур мазҳабда бирлашади: ҳанафийлик, моликийлик, шофиъийлик, ҳанбалийлик.\nҲанафийлик асосчиси Имоми Аъзам Абу Ҳанифа, моликийлик асосчиси Имом Молик, шофиъийлик асосчиси Имом Шофиъий, ҳанбалийлик асосчиси Аҳмад ибн Ҳанбалдирлар (эй Оллоҳ, бу йўлбошчиларимиз устларига мўл-мўл раҳматингни ёғдир).\nБу тўрт йўл айрим фиқҳий масалалардагина, ниҳоятда арзимас даражада бир-биридан бошқачадир. Асосан ўзаро кесишиб-чирмашиб кетган, айрилган нуқталари ҳам бир-биридан унча узоқламаган. Лекин ҳозир гап неча асрлардан буён амалда яшаб келаётган ушбу машҳур йўллар ҳақида эмас, уларнинг ёнида (балки ўрнига) Ўзбекистонда “мустақиллик” йиллари – атиги йигирма йил ичида ўртага чиққан янги бир йўл (“дин” деса ҳам бўлаверади) ҳақидадир.\nБиров билди, биров билмади, бу янги йўл ўзининг антиқа-антиқа ақидасию ғалати-ғалати фиқҳий ҳукмлари билан ҳаётимизга сездирмай, аста-секин ва устма-уст бостириб кириб кела бошлади. Бу янги йўлни қураётганлар ҳали тирик, ўз йўлларини қуриш ишлари ҳам ҳануз давом этяпти, ҳали тугал ҳолга келмаган. Лекин ҳозиргача амалга киритган ақида ва ҳукмлариданоқ анча-мунча оралиқ хулоса чиқарса бўлади.\nБиринчи хулоса: ақидаси ва фиқҳи синчиклаб ўрганилса, бу янги йўл мазҳабдан кўра кўпроқ динга ўхшайди. Ислом ақидасини маҳкам ушлаб, амали бошқачароқ бўлганида уни янги мазҳаб деса бўларди. Ҳолбуки, сал ўтмай пастда ўқийсиз: уларнинг ақидаси том бўлакчадир.\nИккинчи хулоса: янги йўлни чиқарганлар йўлини асло янги демайди. Бундай деса, эл улардан юз буриб кетиши мумкин. Шунинг учун улар нуқул “Аҳли сунна ва жамоаданмиз, мазҳабимиз ҳанафий!” деб жар солади. Қўйиб берсангиз, адашган “баҳоий” гуруҳи ҳам ўзини Ислом динида санайди, лекин аслида Исломга боғлиқлиги қолмаган ясама бир “дин”дир. Асло алданмаслик керак: ақидаси бузуқлар қанақа қилиб ҳанафий бўлади?!\nУчинчи хулоса: бу “дин” мамлакатда Ислом дини қайта уйғониши юз бера бошлаган паллаларда кўздан пана ерларда пайдо бўлди. Бошида сал орқароқда юрди, сўнг қадамма-қадам изидан қувиб етиб олди, кейин ёнбошга ўтди, ниҳоят ўзиб кета бошлади. Ўзгани сайин Исломдан узилиб-узоқлашиб бораверди.\nТўртинчи хулоса: бу янги “дин”нинг кўзга энг ташланиб турган томони асосан “Девон (бошлиқлар) дини” ўлароқ туғилгани ва бирданига “Давлат дини”га айланганидир. Бу дегани, у ҳаётга давлат кучи билан жорий этила бошлади.\nБешинчи хулоса: бу янги “дин”ни чиқарган ҳам, шогирдларию эргашувчилари ҳам “дин”ларида самимий эмас, улар аҳоли орасида очиқ ишламайди, Ислом динига ниқобланиб ишлайди. Тухумини эси йўқ бошқа қушлар тагига бостириб зотини кўпайтириб ётган майна (лўли қуш)га ўхшаб, ақида ва ҳукмларини ҳушёрлигини йўқотган мусулмонларнинг ақидаси ва ҳукми остига бостириб, суннат ва жамоат аҳли мазҳабига йўғириб-сингдириш йўли билан тобора ёйилиб боряпти…\nЯна бошқа хулосалар ҳам бор албатта, лекин ҳозирча билишимиз лозим бўлгани шулардир. Демак, янги “дин” яқин йигирма йилдан бери мамлакатимизда расман яшаб, тобора куч тўплаб келяпти. Насоро миссионерлари мусулмонлар орасига “Бисмиллоҳир раҳмонир раҳим” деб кириб келганидек, бу янги “дин”ни ёйувчилар ҳам орамизга “Биз мусулмонлармиз, суннат ва жамоат аҳлиданмиз, ҳанафиймиз” деб суқилиб кириб олди ва ҳамон шу ниқоб билан асл башарасини яшириб келмоқда. Ўзлари чиқарган янги “дин”га ҳали-бери биронта от қўймагани шундан. От қўйса, одамлар у йўлнинг Исломдан бошқа эканини билиб қолиши ва эргашмай қўйиши мумкин-да.\nМайли, ўзини танитмаса танитмасин, отини яширса яширсин, уларга муносиб отни биз қўяқоламиз. То юзларидаги ниқоб тушсин, халқ уларни танисин. То бу жинси бўлаклар мусулмонлар жинсига аралашиб кетмасин. Албатта, янги “дин”га уни ўртага чиқараётган зотнинг отини қўйсак айни адолатдан бўларди, лекин айрим мулоҳазалар (қанақа мулоҳазалар эканини ҳар ким ўзи кейинроқ билиб олади) бунга тўсқинлик қилди. Ҳозирча жўнроқ бир от қўйилгани яхши кўринди.\nАқидасида ҳам, фиқҳий масалаларида ҳам турли дин ва фалсафалар аралашиб-қуралашиб кетгани учун уни “Бўтқа дини” деб атай қолдик. Ҳозирча шу от ярайди. Охирги ҳукмлари “тушиб” мукаммал ҳолга келганидан кейин ўзига муносиб бошқа от чиқиб қолар…\nНимага бугунга келиб янги “дин”га эҳтиёж туғилди? Ўн тўрт асрдан бери яшаб келаётган ўзимизнинг динимиз бирдан эскирдими? Ё “мустақиллик” ўртага қўйган талабларга жавоб бера олмай қолдими? деган каби саволларни ҳозирча қўзғамай турганимиз яхши. Бунинг кетидан росмана тушсак, гап чўзилиб кетади.\nБитта китоб ёзсак, унинг ҳам бетлари етмайди. Яхшиси бу ишни кейинги билағонларга қолдирсак-да, биз бу ерда асосий масалага ўтсак. Хўш, бу янги “дин”нинг ақидаси ва фиқҳи Ислом келтирган ақида ва фиқҳдан нимаси билан ажралади? Солиштиришда Ислом ақидасини ва фиқҳини “асл ақида”, “асл фиқҳ” деб олдик. Демак…\nI. Ақидада бошқачалик ва янгиликлар\n1. Асл ақидада: Оллоҳ бордир, Бирдир, шериги йўқдир. Қуллик фақат Унга қилинади. Ҳамду санога фақат У лойиқ. У ўзи яратган нарса, кимса ва ҳодисалар устидан Мутлақ Ҳокимдир. Ислом охирги ва ҳақ дин бўлиб, бутун инсониятга туширилгандир.\n“Бўтқа дини” ақидасида: “Бўтқа дини” гарчи дунёнинг жуда кўп мусулмон мамлакатларида анча илгари “яратилган” ўзи каби “дин”ларнинг қардоши бўлса-да, бу кўринишда Ўзбекистонгагина хослаб туширилган охирги ва ҳақ диндир.\nЙигирма йил ичида “истиқлол”, “мустақиллик” номларида яратилган янги бир илоҳ, янги бир динга сўзсиз ва шубҳасиз ишониш вожибдир. Ҳар дақиқа ва ҳар нафасда қуллик (ибодат) бу янги илоҳ (дин)га, “бўтқа дини”нинг мутлақ эгасига қилинади. Ҳамду санога ҳам фақат шу янги динни ўртага чиқарган Зот лойиқ. Ҳар бир гап ва ҳар бир ишни “истиқлол” илоҳига бир таъзим қилиб олишдан бошлаш фарз. Бусиз ҳеч бир гап, ҳеч бир иш “ҳузури илоҳияи мустақиллия”да қабул этилмайди. Сўзини ё ишини шу илоҳлар номи билан бошламаганлар жазога тортилади.\n“Истиқлол” ва “мустақиллик” илоҳларига тинимсиз ҳамду сано ва зикр йўллаб турувчиларга улуғ-улуғ савоблар бор, “ҳузури илоҳияи мустақиллия”да юксак мартабалар ато этилади. Оллоҳ жамият ҳаётига аралашишга ҳаққи йўқ, У фақат Унга ишонган одамларнинг қалбида, юрагидагина яшайди. Зотан, “бўтқа дини”нинг имон калимаси будир: “Оллоҳ қалбимизда, юрагимизда”.\n2. Асл ақидада: Ҳар бир иш Оллоҳнинг хоҳиши, илми, тақдири билангина бўлади. Оллоҳнинг хоҳиши барча хоҳишлардан устундир. Одамларнинг хоҳишлари Унинг хоҳишига боғлиқдир. Яъни, У нимани хоҳласа, бўлади, хоҳламагани бўлмайди. Хоҳлаган бандасини ўз фазли билан гуноҳлардан сақлаб, ҳидоят йўлига солиб қўяди, хоҳлаган бандасини ўз адли билан адашган ҳолича қўйиб, ёрдамсиз қолдиради…\nОллоҳнинг қазо ва қадари барча ҳийла ва тадбирлардан ғолибдир. Оллоҳ ўзи хоҳлаган ишни қилади, лекин ҳаргиз зулм қилмайди. У ҳар қандай ёмонлик, айбу нуқсондан покдир. “У (Оллоҳ) қилаётган ишидан ҳеч кимга ҳисобот бермайди, балки Унга ҳисобот берилади…” Оллоҳ таолонинг ҳукми қатъий ва амри ҳамиша ғолибдир. Буларнинг ҳаммасига имон келтирамиз.\n“Бўтқа дини” ақидасида: Ўзбекистонда ҳамма нарса давлатбошининг хоҳиши, белгилаган тақдири билан бўлади, унинг хоҳиши ҳамиша ва ҳар бир ишда устундир, одамларнинг хоҳишлари давлатбоши ва оиласининг хоҳишига боғлиқдир. Улар нимани хоҳласа, бўлади, хоҳламагани бўлмайди. Хоҳлаган (яъни, ўзига “имон” келтирган) қулининг бошини силаб мансаб-мартабалар бериб қўяди, хоҳлаган (яъни, ўзига имон келтирмаган, “дини”ни хато деган) бандасини адашганга чиқариб, ёрдамсиз қолдиради, қамоқларга ташлайди…\nЗулми ҳаргиз зулм саналмайди, яхшилик дейилади ва бу “яхшилик” эвазига халқидан ҳар куни ҳар соат ҳар дақиқада шукрона истайди…\nДавлатбоши ҳеч кимга ҳисобот бермайди, ундан бундай ҳисобот сўрашнинг ўзи катта гуноҳ. Боз устига, у ҳатто Оллоҳни тергашга ҳақли. Мас., “Нега айрим нарсаларни ‒ ичкилик, фоизхўрлик… сингари яхши ишларни ҳаром қилдинг?”;\n“Нега жиҳодни фарз қилдинг?” каби…\nДавлатбошининг ҳукми қатъий ва амри ҳамиша ғолиб. Етти ёшдан етмиш ёшгача ҳамма ёппасига буларга имон келтиришга мажбурдир.\n3. Асл ақидада: Ҳазрати Одамдан тортиб то охирги пайғамбар Ҳазрати Муҳаммадгача ўтган ҳамма пайғамбарга (уларга Оллоҳнинг саломи ва салоти бўлсин) умумий имон келтирамиз – улардан айримларининг исмлари Қуръони каримда келган.\nМуҳаммад (соллаллоҳу алайҳи ва саллам) Оллоҳнинг танлаган қули ва охирги пайғамбаридир. У зотдан кейин қилинган ҳар қандай пайғамбарлик даъвоси ёлғондир.\n“Бўтқа дини” ақидасида: Пайғамбарларга имон келтириш ҳақида қатъий кўрсатма йўқ. Бунга давлатбоши оғзидан бирда “Оллойи таолло”, бирда “Худойи таолло” каби сўз чиқиб турганига қарамай, “Пайғамбаримиз Муҳаммад” деган каби эътироф чиқмагани энг ишончли ҳужжатдир. (У ер-бу ерда оғзаки айтилган бўлса бордир, аммо “мўътабар манбалари”да бу ифода учрамади.) Зотан, янги дин келаётган экан, унинг пайғамбари ҳам бошқа бўлиши табиий. Яъни, ҳали пайғамбарлик тугамаган.\n4. Асл ақидада: Қуръон Оллоҳнинг Сўзи, инсониятга Тўғри йўлни кўрсатиш учун Расулуллоҳга ваҳий йўли билан сўзма-сўз туширилган. Олдин юборилган ва одамлар уларни бузиб-қўшимчалар киритиб илоҳийлик мақомидан тушириб юборган барча “илоҳий” Китоблар Қуръони карим тушгач бекор бўлган…\nҚуръон Сўзига тенг келадиган сўз йўқ.\n“Бўтқа дини” ақидасида: Қуръони каримнинг бир (одоб-ахлоқ) қисмига истиснолар билан “имон” келтирилади, бир (эътиқодий) қисми кўрмаганга-билмаганга олинади, яна бир (фиқҳий, м., ҳалол-ҳаромга, жиҳодга бағишланган) қисмини айтиш ё унга амал қилиш тақиқланади. Қуръон сўзига ва кўрсатмаларига янги динбоши сўзи ва кўрсатмалари терс келиб қоладиган бўлса, Қуръон сўзи ва ҳукми ташланиб, янги динбоши Сўзи ва Ҳукми олинади. “Бўтқа дини”нинг ўз муқаддас Китоблари бор 26 , ҳамма мактаб ва олий ўқув юртларида ўшалар ўқитилади.\n5. Асл ақидада: Охиратга имон келтирилади; жаннат бор, дўзах бор, бу дунёда Оллоҳга ишониб, яхши ишлар қилган кишилар жаннатга, кофир бўлиб ёмон ишлар қилган кимсалар дўзахга тушади. Дўзах азоби эса, қаттиқдир.\n“Бўтқа дини” ақидасида: Жаннат ‒ Ўзбекистондир. Динбоши Сўзида “Оллоҳнинг назари тушган диёр” дейилади. Дўзахни тилга олиш, у билан одамларни қўрқитиш ҳаром. Дўзахни эслайвериш жамиятни безовта қилади – одамларни ўз истаги ва майлича яшашга қўймайди. Умуман, охират ҳаёти ҳақида индамаслик вожиб.\n6. Асл ақидада: Оллоҳ таоло изни ила қиёматда Пайғамбаримиз (у Зотга салот ва салом бўлсин) гуноҳкор умматларига шафоат қилиб мағфират сўрашлари ҳақдир.\n“Бўтқа дини” ақидасида: Президент якка ўзи ўз иродаси билан ўзининг гуноҳкор, адашган ва қамоқларда ётган фуқароларига шафоат қилиб, гуноҳларини кечириши ҳақдир.\nБунда, худди насронийликдаги поплар каби, имом-домлалар орачи вазифасига ёлланадилар – гуноҳ қилиб қамалган фуқаро билан президент ўртасига тушиб, президентга тавба қилдирадилар ва уларнинг ҳақига президентдан мағфират сўрайдилар.\nҚамоқхонама-қамоқхона юриб, гуноҳлиларни президентга тавба этишга зўрлаш, мажбурий тавбаларини қабул этиш ҳалол ва вожибдир. Президентга тавба қилганларга нажот берилади, тавба қилмаганлар сурункали қамоққа ҳукм этилади.\n7. Асл ақидада: Барча ишлар оқибатига ва натижасига қараб баҳоланади.\n“Бўтқа дини” ақидасида: Барча ишлар янги динбошининг кайфиятига, муносабатига қараб баҳоланади.\n8. Асл ақидада: Оллоҳ таоло яратганларида бўладиган барча ишларни олдиндан билади ва уларни узил-кесил белгилаб қўйган. Унинг белгилаганини ўзгартириб қўядиган бирон куч йўқ.\n“Бўтқа дини” ақидасида: Тақдир мутлақ эмас, нисбий тушунча, уни давлатбоши белгилайди ва у ўзгартира олади. Бутун мамлакатнинг тақдири унинг қўлида.\n9. Асл ақидада: Бизнинг қиблага қараб намоз ўқиганлар (қибла аҳли)ни мусулмон санайверамиз. Шарти – Муҳаммад (алайҳиссалом) келтирган барча хабар ва аҳкомларни эътироф этган бўлсин. Қибла аҳлини, агар улар гуноҳ ишлар қилсалар ҳам, аммо бу ишнинг гуноҳ эканини кўр-кўрона инкор этмасалар, кофир санамаймиз. Имонли кишига қилган гуноҳи зарар бермайди ҳам демаймиз.\n“Бўтқа дини” ақидасида: Танаси билан ҳам, руҳи билан ҳам Оқсаройга эгилувчилар “Оқсарой аҳли” дейилади ва булар биринчи тоифа жаннатилардир. Танаси қиблага сажда қилса-да, руҳи Оқсаройга юзланганларга ҳам Олий Даргоҳ оёқостларидан жой ато этилади.\nАммо “бўтқа дини” фарзу вожиботларига юрмаган, бу динни ва динбошисини инкор этган ёки қайсарлик қилиб тан олмаган ҳар қандай одам инкори даражасига қараб ё кофир, ё осий, ё боғий, ё муртаддир. Уларнинг жойи қамоқ (дунё дўзахи)дир, тавба қилмасалар, абадий ўша ерда қолдирилади ё бирон баҳона билан ўлдириб юборилади. Бу динга кўра, қамоқхоналарда ишловчи азоб чиновникларига уларнинг танаси ҳам, қони ҳам, жони ҳам ҳалолдир.\n10. Асл ақидада: Мусулмон жамоасига қарши бўлмаймиз.\n“Бўтқа дини” ақидасида: Чинакам жиҳод “мусулмон жамоаси”га қарши\n11. Асл ақидада: Оллоҳ таолодан мўмин гуноҳкорларнинг гуноҳларини кечиришини сўраймиз. Уларга Оллоҳнинг азоби бўлишидан хавфсираймиз, аммо уларни Оллоҳнинг раҳматидан умидсиз ҳам қилмаймиз. Солиҳ мўминларнинг тавбаларини қабул этиб, гуноҳларидан ўтади ва жаннатга киритади деб Оллоҳдан умид қиламиз.\n“Бўтқа дини” ақидасида: Давлатбоши-президентга сўзсиз бўйин сунмаслик катта гуноҳларга киради ва бу гуноҳни ишлаганларга шафқатсиз азоб бўлиши муқаррар. Аммо улар президент марҳаматидан умидсиз ҳам қилинмайди. Тавба фақат президентгадир. Даллоллар гуноҳкорлар билан президент орасига тушиб, гуноҳкорларни тавбага кўндиришади, президентнинг бағрикенглиги ва кечиримлилигига ишонтиришади. Худди насроний поплари сингари президент уларнинг тавбасини қабул этиб гуноҳидан ўтади ва қамоқхоналардан чиқазади, деб умид қилинади. Президентга тавба қилмаганлар абадий қамоқ (дўзах) азобига лойиқдир.\n12. Асл ақидада: Расулуллоҳ (у Зотга салот ва салом бўлсин) орқали бизга етказилган шариатнинг барча аҳкомларини ҳақ деб биламиз.\n“Бўтқа дини” ақидасида: Янги динбоши келтирган ва келтираётган барча ҳукмлар сўзсиз ва шубҳасиз ҳақ деб билинади. Буларда заррача камчилик бор деган ё уларга амал қилмаса ҳам бўлаверади деган кимса бу дунёда ҳам у дунёнинг дўзахи азобини тортади.\n13. Асл ақидада: Подшоларга ва раҳбар амалдорларга, агар улар гуноҳ-маъсият ишларга буюрсалар, итоат этилмайди.\n“Бўтқа дини” ақидасида: Президент буюрган ҳар қандай иш гуноҳ ҳисобланмайди, текшириб ўтирмасдан сўзсиз итоат этилади.\n14. Асл ақидада: Ҳаж ва жиҳод то қиёматгача мусулмонларнинг солиҳ ёки фожир раҳбарлари бошчилигида давом этади. Уларни ҳеч нарса бекор қилмайди.\n“Бўтқа дини” ақидасида: Ҳаж бекор этилмаса-да, унга айрим чекловлар қўйиш керак. Ҳаж давлат рухсат берган кишиларгагина фарздир. Жиҳод ҳукми мутлақо бекор бўлган. Унинг вақти ўтган ‒ ҳозирги замонга тўғри келмайди. Жиҳодни фарз деб чиқувчилар экстремист ва террорчилардир. Жиҳодни амалда қўллаш тугул, уни фарз дейиш ва бу сўзни тилга олишнинг ўзи катта гуноҳ, кечирилмас жиноятдир.\n15. Асл ақидада: Оллоҳнинг дини ерда ҳам, осмонда ҳам бир, яъни Ислом динидир.\n“Бўтқа дини” ақидасида: Ислом дини осмонда, “Бўтқа дини” ерда амал қилади. “Бўтқа дини”нинг энг улуғ ақидаси диний бағрикенгликдир. Бағрикенглик фақат Ислом динидан талаб этилади, давлатдан, динсизлардан, дунёвийлардан ёки бошқа дин ва конфессиядагилардан бағрикенглик талаб этиш бағрикенглик йўриқларига зиддир.\n16. Асл ақидада: Динда зўрлаш йўқ.\n“Бўтқа дини” ақидасида: Ислом динига зўрланмайди, зўрлаб чиқазилади. “Бўтқа дини”га зўрлаш бор. Давлат бутун куч-қудратини ишга солиб бу янги “дин”га ҳаммани ёппа ўтишга чорлайди.\nБу йўлда ҳатто айёрлик ишлатиш ҳам ҳалол. Яъни, “бўтқа дини”нинг барча йўл-йўриқ ва ҳукмлари жоҳил эл орасига “ҳанафий мазҳаби” деб киритилади-сингдирилади…\nЭскартма: 1. “Асл ақида” деганда Имом Таҳовийнинг Абдулазиз Мансур таржимасида 1992 йили чоп этилган “Ақоид” китобига суянилди. Иқтибос чоғи айрим жумлалар бошқа ўринга – маъноси яқин жумлалар ёнига кўчирилганини билдириб қўймоқчимиз.\n2. Солиштиришда давом этилса, “бўтқа дини” ақидасида яна бошқа ўзгачалик ва янгиликлар ҳам чиқаверади, лекин биз бу ерда энг асосийлари деб ўйлаганларимизни келтирдик, холос.


Сатира: Нофизийдан нома (60) | TURONZAMIN-Jahongir Muhammadning nashri\nЗулм фиръавнларнинг инсониятга меърос бўлиб қолган кашфиёти. Инсонни қулга айлантириш, унга ҳайвон каби муомала қилиш, уни қийноқларга солиш, ҳақларини топташ ва унинг кучи билан ўз қудратини ошириш иллатлари фиръавнларнинг ҳокиму ҳукмдорлик найрангидир. Шунинг учун ҳам фиръавнларни севадилар. Найрангни севмаган борми? Балки шунинг учун ҳам найрангбозлик модага айланиб кетган.\nНайрангбозликнинг шиори – “Подшо Худонинг ердаги сояси” деган гап ҳам эрамиздан олдин Мисрда, сал бошқачароқ кўринишда пайдо бўлган: Яъни “Фиръавн худоларнинг ердаги соясидир”. Хариятки, ўзларини соя дейишган. Худо деб юборишса нима қилардик? Бугун сиғиниб юрармидик? Санамларга сиғинганлар каби…\nСоя бўлишса ҳам улар ўзларига ҳайкаллар қўйишган, шарафларига пирамидалар яратишган, тобутларини мумиёлатишган. Шундан бери “Иншоотлар подшоларнинг қудратидан дарак беради” деган гап ёйилди ва бизга қадар етиб келди. Биз бу иншооотларга қараб анқайиб қоламиз, уларни фахр-ифтихоримиз деймиз. Қабрнинг ичида ким ётгани қолиб, қабртоши ҳақида гапириш ҳам шундан келиб чиққан бўлса кераг-ов?\nИшонмасангиз Ислом ота туғилган кунида “Озодлик”да таниқли журналист, Худо берган истеъдоднинг соҳиби Шароф Убайдуллаевнинг гапларига қулоқ осинг. Шароф ака “Каримовга келажак баҳо беради, у қурган бинолар, йўллар, кўприкларга қараб” деган гапни айтиб юборди. Балки у “Каримов ҳали фиръванлар даражасига етган эмас, ҳали соя бўлолмади, пирамида қуролмади, ҳайкалини ўрната олмади, тобутини мумиёлатолмади”, демоқчидир? Ким билсин яна? Бизнинг зиёлилар жуда ақлли, гап тагида гап билан гапирадилар ва орадан йиллар ўтиб буни ўзлари бизга тушинтириб бермасалар, биз авом англамаймиз ҳам. Хуллас, гап Ислом отада ҳам эмас, Шароф Убайдуллаевда ҳам эмас. Чунки Ислом ота Мисрга 66 йил ҳукмдорлик қилган фиръавн Рамзес иккинчи эмас, Шароф Убайдуллаев эса Миср тарихини ёзган Манефон биринчи эмас-да.\nГап зулмнинг отадан боласига, бобосидан неварасига – қондан қонга, жондан жонга, соядан-сояга меърос эканлигида.\nМисрда Муборакни “Сўнгги фиръавн” (Ундан кейин бир кунлик Сулаймон ҳам бор-ку?) дейишаркан. Ўзи эшитмаган дейсиз-ми? Эшитганда қандоқ? Балки хурсанд ҳам бўлгандир? Чунки ҳамма фиръавнларнинг номлари, пирамидалари, мумиёланган тобутлари тарихда қолган-да. Ҳазилакам одам зиёрат қиладими?\nФиръавнларнинг елкасини уқалаган, оёғини ўпганлар орасида уларнинг пирамидаларига сиғинган ва ҳатто мумиёланган жасадларини қучоқлаб жон берганлари ҳам бўлган. Бу ҳам меърос. Ҳаромдан ҳаромга. Ҳаромидан ҳаромига.\nБиттаси Муборакни “Сўнги фиръавн” деб китоб ҳам ёзибди. Дунёбехабар экан. Муборак намойишга чиққанларни ўша куниёк қарсиллатиб отмади-ку! Нима бўлганда ҳам фиръавн эмас, одам экан, бўлмаса Таҳрир майдони тинч намойишлар саҳнаси эмас, Бобур майдонига айланарди, Қоҳира эса Андижон бўларди.\nБу билан Муборакни оқламоқчи эмасман, фақат уни “охирги фиръавн эди” деганларга бекорнинг ўн бештасини айтибсиз демоқчиман. У бўлса-бўлса фиръавнбачча эди. Ортида пирамидаси ҳам, мумиёланган тобути ҳам йўқ. Ҳайкалини эса светофорнинг тиргагига осишди. Араблар маданиятлироқ халқ экан, афғонларга ўхшаб Нажибуллони БМТнинг тиргагига осган каби Муборакни ётган жойидан судраб чиқишмади, фақат ҳайкалини осишди. Балки унинг бахти ҳам шундадир. Ахир баъзан бахтсизлик ҳам бахт. Аммо бунақа бахтга “Ҳе…” деворгинг келади! Чунки бу инсон эрки, озодлиги, равнақи, ҳуқуқлари топталиши эвазига яратилган бахтсиз бахтдир!\nМуборакка кетиши муборак! Афсуски, Муборакдан кейин келадигани ҳам ё фиръавнга ёки фиръавнбаччага айланади. Лекин унинг ҳам пирамидаси, сфинкс ҳайкали, мумиёлаб қўйилган тобути бўлмайди. У ҳам нари борса беш ўнта кўприк, йўл ва бино қурдириши мумкин. Чунки бунга ёнидан пул сарфламайди. У ўзини Рамзес бобосидан ҳам ақли деб ҳисоблайди. Бобом соя эди, мен соя эмас, соянинг соҳиби деб билади.\nЎша пайтларда Қуёш худосини Ра (RA) деб аташган, Рамзесни эса -“Ка-нехет-мери-РА” (РAга ошиқ бўлган кучли ҳўкиз) дейишган.\nЛекин, “Ликулли фиръавн Мусо” деган гап ҳам бор. Бу “Ҳар фиръавнга бир Мусо” дегани. Яъни зулм ва золимнинг қаршисига кўкрак кериб чиқадиган Мусо ёки мусолар майдонда пайдо бўлганда, фиръавннинг тахти ҳам, ўзи ҳам гурсиллаб қулайди. Лекин хароба ичидан бошини кўтарган битта гавда секин оёққа туради ва янги фиръавнга, бўрдоқи ҳўкизга айланади. Дунё дунё бўлибдики, уни ҳўкизлар бошқармоқда.\nДарвоқе, Ер шарини ҳўкиз кўтариб турибди, деган гапни эшитганмисиз? Буни ўша кучли “ҳўкиз”ларнинг ўзлари айтишган. Улар “бу дунё менинг шохимга илиниб турибди”, деб ўйлайдилар-да… Ҳа, шохинг синиб кетгур! Э, нима деяпман ўзи, шохи синиб кетса, Ер шарига нима бўлади, бизга нима бўлади?!\n« Бўлган воқеа Нуқтаи назар »


Бир муддат аввал Ўзбекистонда хизмат кўрсатган артист, бугунгача хит бўлиб келаётган қатор тароналар муаллифи ҳисобланган Руслан Шариповнинг суратлари интернетда тарқалиб, кенг муҳокамаларга сабаб бўлган эди. Мазкур ҳолат юзасидан MY5 («Менинг юртим») телеканали ижодкорлари санъаткордан қисқа интервью олди, деб ёзади "Дарё" нашри.\n«Ҳаммасига ўзим айбдорман. Ёшим 52 га чиқди ва ҳаётимдаги энг қимматли жиҳат — менинг қизларимдир», — деди Руслан Шарипов MY5 телеканалига берган интервьюсида.\nРуслан Шарипов ўз вақтида у билан бирга ишлаган ёки у билан ҳамкорлик қилган бир қатор санъаткорларнинг кўп йиллардан бери барқарор ижод билан шуғулланаётганини алоҳида таъкидлаб, уларни олқишлади.\n«Менга ёшлар жуда ёқади. Масалан, Зиёда, Улуғбек Раҳматуллаев, Манзуранинг қўшиқлари маъқул. Лекин улар билан деярли мулоқотда бўлмайман», — деди Руслан Шарипов.\n«Мен биргаликда қўшиқ ёзишни истаганим санъаткорлар рўйхати катта. Чунки ёзиш мумкин бўлган қўшиқлар жуда кўп», — дея қўшимча қилди Руслан Шарипов.\nАввалроқ Instagram’да Руслан Шариповнинг саҳифаси пайдо бўлгани, бироқ у сохта деб тахмин қилинаётгани ҳақида хабар берилган эди. Шариповнинг онаси эса «Даракчи» нашрига берган интервьюсида ўғлининг ўзи ҳаммасига айбдор эканини айтиб ўтган эди.\n23:33 Хонанда Руслан Шариповнинг шов-шувга сабаб бўлган суратлари: Ким нима дейди?


[b]ЎҚИТУВЧИ ОДАМ БЎЛГАН ЭКАН Инглиз тилидан Маҳбуба Ваҳобова таржимаси[/b] Ўша тунда Мари...\nAyzek Azimov kitoblari\n14:57:16, 17 Jul 2018\nЎҚИТУВЧИ ОДАМ БЎЛГАН ЭКАН\nИнглиз тилидан Маҳбуба Ваҳобова таржимаси\nЎша тунда Мари бу ҳақда ҳатто хотира дафтарчасига ҳам ёзиб қўйди. Дафтарчанинг 2155 йил 15 майга тегишли саҳифасида шундай дейилган эди: «Бугун Томми уйдан китоб топиб олди!»\nКитоблар ҳақида Мари бобосидан эшитган эди. Бобосига ҳам ўз пайтида ўзининг бобоси айтиб берган эмиш. Бобосининг айтишича, бир пайтлар ёзувлар қоғозларда чоп этилган!\nТомми топиб олган китоб жуда эски эди. Ака-сингил уни варақлай бошлашди. Китобда қимирламай турган ҳарфларни томоша қилиш уларга ҳаддан зиёд завқли эди. Чунки улар сўзларни экранда ўқишга ўрганиб қолишган эди-да…\n— Буни қара! — деди Томми, — эсизгина… Бундай китобларни ўқиб бўлгач, ташлаб юборган бўлишса керак. Бизнинг электрон кутубхонамизда миллионлаб китоблар бўлса ҳам, буниси улардан минг марта яхшироққа ўхшайди. Уни қўлда ушлаш, ҳатто ёнингда олиб юришинг ҳам мумкин. Мен бунақа китобларни ташлаб юбормаган бўлардим.\n— Мен ҳам, — деди Мари китобни авайлабгина сийпаларкан.У эндигина ўн бир ёшга кирган, Томмичалик телекитобларни кўп кўрмаган эди. Томмининг ёши ўн учда, электрон кутубхонага киритилган китобларни кўп ўқийди, тил ўрганишга қизиқади, ҳатто қадимий тиллардан айримларини ҳам ўзлаштирган.\n— Буни қаэрдан топдинг? — сўради қизалоқ. Бола китобдан кўзини узмаган ҳолда қўли билан ишора қилди: «томдан».\nТомми китоб ёзилган қадимий тилни унча-бунча тушунар экан, уни ўқишга берилиб кетди.\n— Нима ҳақда экан? — сўради Мари сабри чидамай.\n— Мактаб ҳақида…\nМари бу гапдан бурнини жийирди. «Мактаб? Мактаб ҳақида нимани ҳам ёзиш мумкин? Мен мактабни ёмон кўраман!»\nҚизча мактабни чиндан ҳам ёмон кўрарди. Негаки, робот «ўқитувчи» қизчага фанлардан тест устига тест берар, у эса ҳеч яхши ўзлаштира олмасди. Бу ҳолат то унинг онаси уйга «ўқитувчи»нинг ҳолатини текшириб кўриш учун техник мутахассисни чақирмагунча давом этди. Мутахассис ўзининг ҳар хил темир-терсакларга тўла асбоблар қутиси билан келиб, «ўқитувчи»ни бўлаклаб кўрди. Ўша тобда Мари «ўқитувчи»сининг қайта тикланмасдан, бир уюм темир-терсак ҳолида қолиб кетишини шундай хоҳладики… Бироқ ундай бўлмади. Техник уста ҳаммаси жойида эканлигига ишонч ҳосил қилди ва бир соат ўтар-ўтмас, Марининг қаршисида яна ўша — баҳайбат, қоп-қора, саволлару уй вазифалари кўрсатиб бориладиган совуққина экранли «ўқитувчи» турарди.\nМари энг ёмон кўрган нарса бу «ўқитувчи» экранидаги тест жавоблари ва уй вазифаларини қўйиш учун мўлжалланган очиқ жой эди. У ҳар сафар топшириқларга олти ёшлигида мажбуран ўргатилган кодни киритиши керак бўларди. Робот «ўқитувчи» эса баҳони дарровгина ҳисоблаб қўя қоларди.\nЎша куни техник мутахассис Марининг онасига қарата деди:\n— Айб қизчада эмас, миссис Жонс. Менимча, фанлар сектори меъёрдан бироз тезроқ ишлайди. Мен уни ўн ёшга мослаб секинлаштириб қўяман…\nМарининг умиди пучга чиқди. У «ўқитувчи»ни олиб кетишса керак, деб ўйлаганди. Бир сафар Томмининг «ўқитувчи»сини роса бир ойга олиб кетишганди-да. Сабаби, ундаги тарих сектори бутунлай ёпилиб қолган экан.\nШуларни хаёлидан ўтказаркан, Мари эски қоғоз китобни берилиб ўқиётган акасига деди:\n— Нимага энди айнан мактаб ҳақида ёзишган экан? Бунинг нимаси қизиқ?\nТомми синглисига ғалати қараш қилди ва билағонлик билан деди:\n— Бунда бизникига ўхшаган мактаб ҳақида ёзишмаган, тентаквой! Бу юзлаб йиллар олдинги мактаб!\nУнақа мактаб ҳақида ҳеч нима билмаслиги Марига жуда алам қилди. У Томмининг елкалари оша китобга кўз югуртирар экан:\n— Нима бўлганда ҳам у ерда ўқитувчилар бўлган-ку. Уларнинг нимасини ёзиш мумкин? — деди бўш келмай.\n— Ҳа, албатта, у ерда ўқитувчилар бўлган. Аммо улар одам бўлган!\n— Одам?! — Энди Мари чинакамига ҳайратда қолди. — Қандай қилиб одам ўқитувчи бўлади?\nТомми кулгудан ёрилай деди.\n— Мен бегона одамнинг уйимизда менга дарс беришини истамаган бўлардим, — деди Мари бидирлаб.\nТомми энди жиддий тортди.\n— Сен билмайсан, Мари. Ўқитувчи ўқувчиларининг уйида яшамаган. Мактаб учун алоҳида, махсус бинолар қурилган. Ҳамма болалар ўша ерга бориб таҳсил олишган.\n— Улар бир хил сабоқ олганларми?\n— Албатта, тенгдошлар бир синфда бир хил сабоқ олишган…\nЭнди Мари ўша қизиқ мактаблар ҳақида кўпроқ билиш иштиёқига тушиб қолди. Томмидан китобни овоз чиқариб ўқишини ялиниб сўрай бошлади.\nУларнинг онаси «Болалар! Мактабга!» деб чақирганда улар китобни ҳали ярмигача ҳам ўқиб улгуришмаган эди. Мари Томмига ёлворган оҳангда деди:\n— Дарсдан сўнг китобни яна ўқиймиз-а?\n— Бўпти, — деди Томми. Унинг ўзи ҳам китобда ёзилганлар таъсирида ғалати аҳволга тушиб қолганди.\nМари уйларидаги мактаб деб номланадиган хонага кирди. Бу хона унинг ётоқхонаси рўпарасида эди. Ичкарида робот «ўқитувчи» қизни кутиб турган экан, Мари киргач, унинг экрани ёришди ва «Илтимос, кечаги уй вазифаларини керакли жойга киритинг», деган совуқ темир овоз янгради. Мари хўрсиниб, кўрсатмани бажарди. У ҳамон бобосининг бобоси бола бўлган пайтлардаги қадимий мактаб ҳақида ўйларди. «Барча болалар кулишиб, ўйнаб-кулиб мактаб ҳовлисига кириб келишган, — ўйларди қизча ҳавас билан энтикиб. — Синф хонаси деган жойда барчалари бирга ўтиришган, уларга бир хилда сабоқ берилган. Кун охирида барча ўқувчилар уйга ҳам бирга қайтишган. Уй вазифаларини бирга тайёрлашган, бир-бирларига кўмаклашишган, баҳслашишган… Ўқитувчилари ҳам одам бўлган экан. Демак, у билан бемалол гаплашиш, маслаҳат олиш, ҳатто дўстона суҳбатлашиш мумкин бўлган…»\nМари ўша вақтда болалар ўз мактабларини қанчалик севганларини тасаввур қилишга уринар, «Мактаб ҳам, ўқитувчилар ҳам шунчалик яхши бўлиши мумкин экан-да! Ўша вақтларда болаларга қандай мазза бўлган экан-а!» дея ўйларди.\nOnlayn: 56 (1/55)


Ҳеч бир давлат, ҳеч бир куч бундай жирканч ниятига етолмайди! « Ўзбекистон Халқ Ҳаракати\n14 July 2016 - 5:00\n“2013 йилда диний вазиятни янада соғломлаштириш, конфессиялар ва миллатлараро тотувликни мустаҳкамлаш ДАСТУРИ”дан:\n“7. Соҳа мутахассислари, таниқли ёзувчи, эстрада хонандалари, актёрлардан иборат тарғибот гуруҳлари билан чегара ҳудудларда ва диний фон юқори бўлган(!) маҳаллаларда ижодий кеча ва огоҳликка даъват шаклидаги тадбирларни ташкил этиш”.\nБошқача айтганда, давлат сиёсати “диний фон”ни тушириш, иложи бўлса, таги-туги билан йўқотиш ва “динсиз фон” яратишга қаратилгандир.\nШунингдек, Дастурнинг V боби “Ёшлар ичида «исломлашув» жараёнлари кучайишининг олдини олиш йўналиши” деб аталгани ҳам кўп нарсаларга ишора қилади.\nХуллас, ҳар йил бошида ҳукумат миқёсида “Диний вазиятни янада соғломлаштириш” шиори остида “комплекс мажлис” ўтказилади, қарорлар ва дастурлар ишлаб чиқилади, бутун жамоат ва “мутасадди” ташкилотларга, энг ажабланарлиси, Ўзбекистон мусулмонлари идорасига ҳам, имом домлаларга ҳам йил бўйи мана шу қарор ва дастурлар асосида ишлаш буюрилади.\nБу ҳужжатлардан давлат динни қай тариқа бошқараётгани, ўз оти билан айтадиган бўлсак, динни ўз ҳолига қўймаётгани очиқ кўринади.\nУ ҳужжатлардаги ҳар бир жумлани изоҳлагиси келади одам, лекин онгли кишилар изоҳсиз ҳам тушунади деб ўйлаймиз. Билгичга ишора етади. Шундай бўлса ҳам, бир-иккита масалага диққатни тортмасак бўлмайди:\n1.“Ақидапарст” деганда оддий мусулмонлар нимани англайди, давлат нимани тушунади?\n“Ақида” сўзи кўпларга таниш. Киши нималарга ва қандай эътиқод қилиши лозимлиги ҳақидаги ишончлар йиғиндисидир. “Параст” эса форс тилида “сиғиниш”ни билдиради. Яъни, луғавий томондан боқсак, “ақидага сиғинувчи” дейилаётгандек. Бу маъно тўғри келмайди. Агар дин душманлари “ақида” сўзига “параст” сўзини қўшиб, ўзларича ваҳимали бир сўз яратдик деб ўйлаган тақдирда ҳам, ҳақиқатга терсдир, ёлғондир. Чунки мўмин-мусулмон ақидага сиғинмайди! У ёлғиз Оллоҳга сиғинади, сиғинишга Оллоҳдан ўзга илоҳ йўқ деб ишонади. Мана шунинг ўзи ақида! Мўмин-мусулмон ақидасининг ўзаги шу!\nБордию “параст” сўзини кўчма маънода қабул қилсак, унда “ақидапараст” бирикмаси “ақидани маҳкам (қаттиқ) ушловчи”, “ақидасида қаттиқ туриб олувчи” деган маънони беради. Динда эса, ақидани маҳкам ушлаш, ақидада туриб олиш сўкишга лойиқ иш эмас, аксинча, мақтовга лойиқ ишдир! Дин ақидани маҳкам ушлашни талаб этади ва ақидасида туриб олган, юрагидан ботил ишончларга ўрин бермаган кишиларни улуғлайди. Ақидаси бўшлар динни бузади.\nЎзингиз ўйланг: ақида “Оллоҳ таоло бор ва У битта, барча пайғамбарни Оллоҳ юборган, Қуръони карим Оллоҳнинг Сўзидир, ўлимдан кейин тирилиш бор, тарози бор, бу дунёдаги барча амал ўлчанади, ҳисоб-китоб қилинади, Оллоҳга ишонганлар жаннатга, ишонмаганлар дўзахга тушади…” деб турса-ю, кимдир бу инончларнинг лоақал бирига салгина шубҳаланса, унинг дини қоладими?!\nЧинакам мўмин ақидани маҳкам ушлайди, ҳаётини шу ақидасига кўра яшаб ўтишга ҳаракат қилади. Яъни, чинакам мўмин ақидапараст (кўчма маъносида, албатта) бўлади ва бу яхшиликни болаларига ҳам соғинади. Аммо, афсус, бунақа кишиларни давлат “фарзандларини кўр-кўрона тарзда диний турмуш кечиришга(!) мажбур қилаётган(!) фуқаролар” деб атайди ва уларни бу йўлдан қайтариш учун тиш-тирноғигача қуролланиб курашади. Энг камида улар билан барча мутасадди ташкилотлари орқали муттасил “профилактик суҳбатлар” қилиб туради. Ўз ҳолича яшашга қўймайди.\nДавлат “ақида” сўзининг ёки “ақидапараст” бирикмасининг асл маъноларини билмайдими? Қўлида қанчадан-қанча шарқшуносию исломшуноси туриб буни тушунмаслиги мумкин эмас. Билади, билиб туриб атай шу атамани қўллайди. Биладиганлар ҳам ғиринг демаслигини билгани учун улардан уялиб ўтирмайди, билмайдиганларни чалғитиш ниятида қайта-қайта қўллайверади бу сўзни!\nБу ҳақиқатни дин уламолари билмайдими? Улар ҳам билади, жуда яхши билади, ётиғи билан тушунтирса ўлиб қолмайди, аммо худди ўлиб қоладигандай (жон ширин) мум тишлаб тураверади, ўртадаги тушунмовчиликни кетказишга уринмайди. Қайтага, ўзларига “сал ёқмаган” айримларни давлатга жўр бўлиб “ақидапараст” деб сўкади.\nОхир-оқибат кечаги арақ ичувчи ичкиликни ташласа, кечаги қимор ўйновчи қимордан буткул воз кечса, кечаги безори, ўғри, муттаҳам барча салбий хислатларини ташласа ва Оллоҳ таоло унинг кўнглини очиб, тўғри йўлга ўтса – чин ихлос билан тавба қилса ва намоз ўқий бошласа, бундай кишини давлат “ақидапараст” атайди, қонунга қарши дейди ва тиқадиган жойига обориб тиқади!\nИфлос ҳаёт кечириб келган бир одам тоза ҳаёт томонига ўтганини жамият учун хавфли деб ҳисоблашидан бу давлатнинг нияти аслида нима эканини билса бўлади.\nНияти халқимизнинг ақидасини бузиш; динидан узоқлаштириш; келажак авлодни диний таълим ва намозларга қўймаслик билан умуман диннинг давомийлигини кесиш; “Ёшлар (аёллар) ичида «исломийлашув» жараёнлари кучайишининг олдини олиш”; қўлидан келган барча чора-тадбирни қўллаб, худди совет каби бора-бора, дин “бир ҳовуч сассиқ чол-кампирнинг иши”, “эскидан қолган сарқит” деган тасаввур уйғотиш.\nБунақада тинч-тотувлик бўладими? Ақидани маҳкам ушлаган бир мўмин уни ақидапарстликда айблаб қўрқитаётган, қамаётган ва ақидасидан воз кечтиришга уринаётган давлатини суядими?\nДемак, мамлакатда неча йиллардан буён диний вазият таранг бўлиб келаётган бўлса, бунга кўпроқ давлат ва унинг узоқни кўра олмаётган сиёсати айблидир.\nИншаоллоҳ, ҳеч бир давлат, ҳеч бир куч бундай жирканч ниятига етолмайди! Оллоҳнинг ўзи бунга йўл қўймайди!\nБир марта имон мазасини тотган чинакам мўмин қайтиб залолатга кирмайди. Давлатнинг “янгича сарқити”дан ўзининг “эскилик сарқити”ни устун кўраверади.\n2.Давлат динга қарши деган мулоҳазаларимизни яқинлардан бери ҳукумат идораларининг оғзаки ва ёзма нутқларида тез-тез учраётган ажабтовур “исломлашув”, “исломийлашув” сўзлари ҳам тасдиқлайди. Давлат ва ҳукумат бу янги атама билан нима демоқчи эканини роса бош қотириб ҳам бирданига илғай олмайсиз. Болалар, ҳарбийлар ва аёлларнинг мусулмон бўлишига йўл қўймаслик керак, демоқчими?!\n“…«исломлашув» жараёни чуқурлашувига мойиллик билдираётган етакчиларни аниқлаш (!) ҳамда улар билан мутасадди ташкилотлар (!) ҳамкорлигида индивидуал профилактик ишлар(!)ни ташкил этиш”;\n“Аҳоли ичида «исломийлашув» жараёнлари ўсишининг зарарлари”;\n“Ҳарбий қисмларда… исломийлашув жараёнларининг хатарли оқибатлари…”;\nкаби хавотирли йўл-йўриқлар (бу кўчирмалар юқорида келтирилган икки ҳужжатдан тўпланди) бу давлат ва бу ҳукуматнинг асосий мақсади нима эканини очиқ кўрсатиб турибди. Бунда “исломийлашув” сўзи қўштирноққа олинадими-олинмайдими, аҳамияти йўқ.\nДўст бор, душман бор – қўштирноқлар “душман”нинг кўзини шамғалат қилиш учун, холос, улар қоғозда қолади, асосий мақсад сўзнинг ўзига юкланган!\nҚолаверса, қўштирноқ ёзувдагина кўринади, топшириқ энг юқоридан то энг қуйигача тушиб келаркан, қўштирноқлар “эшитилмайди”. “Ёшлар, ҳарбийлар, аёллар исломийлашмасин!” деган очиқ, тушунарли сўзлар эшитилади ва топшириқ олган ташкилотлар бу буйруқни оддийгина қилиб: “Демак, аҳолининг мусулмонлашувига йўл қўймаслигимиз керак экан!” деб тўппа-тўғри тушунади.\nМасаланинг энг аянчли томони – бу гапни давлат айтса, “аҳолининг исломийлашувига” давлат қарши чиқса, ҳа, энди, дин душмани бўлганидан кейин шунақа бўлади-да, деб одам бир нави чидайди. Аммо жамият (ёшлар, ҳарбийлар ва аёллар)нинг исломийлашув жараёнларини хатарли деб Ўзбекистон мусулмонлари идораси (!) айтиб турса, исломийлашишни жиноий фаолиятларга тенглаштириб тушунса, буни қандай изоҳлаймиз?!\nМана, энг янги мисол:\n2013 йил 8 январида “Дин ишлари бўйича қўмита ва Ўзбекистон мусулмонлари идорасининг «Обод турмуш йили» бўйича қўшма тадбирлар дастури” қабул қилинди ва уни иккала ташкилот раҳбари имзо билан тасдиқлади. Шу Дастурнинг 7-моддасида бундай дейилган: “Жойларда ақидапараст оқимларнинг жиноий фаолияти ва исломийлашув жараёнларининг хатарли оқибатлари юзасидан семинар, суҳбат ва учрашувлар ўтказиш (йил давомида)” белгиланган.\nБу гал “исломийлашув” сўзи ҳатто қўштирноққа олинмабди. Яъни, гапни айлантириб ўтирмасдан, асосий мақсад тўппа-тўғри етказиб қўяқолинибди.\nБу ҳужжат, бизнингча, ўзини ўзи изоҳлайди…\nЎзбекистон мусулмонлари идорасининг ёки ҳар бир имом-хатибнинг асл ва асосий мақсади мамлакатни ва аҳолини исломийлаштириш, кенг қатламлар орасига динни ёйиш бўлгани ҳолда муфти бунақа тескари ҳужжатга ўз ихтиёри билан имзо чекармиди?\nИмзо чекибдими, демак, дин жуда катта босим остида яшаётганига ишора-далилдир бу.\nДавлатнинг динга муносабатини янаям ёрқинроқ кўрсатадиган қизиқ бир жонли мисолни бу ерга қистириб қўямиз.


РОССИЯ - ЖАНУБИЙ КОРЕЯ 1:1. МАТНЛИ ТРАНСЛЯЦИЯ / CHAMPIONAT.asia\nРОССИЯ - ЖАНУБИЙ КОРЕЯ 1:1. МАТНЛИ ТРАНСЛЯЦИЯ\n18 июн 2014 03:49\nЖЧ-2014 доирасидаги Россия ва Жанубий Корея ўртасидаги баҳснинг матнли трансляциясини шу ерда кузатиб бориш мумкин.\nРоссия - Жанубий Корея 1:1\n18 июнь. 03:00\nБош ҳакам: Нестор Питана (Аргентина)\nЁрдамчи ҳакамлар: Эрнан Майдана (Аргентина), Хуан Пабло Белатти (Аргентина)\nЗахира ҳаками: Роберто Морено (Панама)\nГоллар: Кён-Хо Ли (68), Кержаков (74)\nРоссия: Игорь Акинфеев, Сергей Игнашевич, Денис Глушаков (Игорь Денисов, 72), Александр Кокорин, Василий Березуцкий, Олег Шатов (Алан Загоев, 59), Юрий Жирков (Кержаков, 71), Александр Самедов, Виктор Файзулин, Андрей Ешенко, Дмитрий Комбаров.\nЖанубий Корея: Жунг Сунг Рён, Юн Сок Ен, Ким Ен Гвон, Сон Хен Мин (Бо-Кюнг Ким, 84), Парк Жу Ен (Кён-Хо Ли, 56), Ли Ен, Ку Жа Чол, Хан Гук Ен, Ки Сон Ен, Ли Чун Ен, Хон Жон Хо (Сеок-Ҳо Ҳванг, 73).\nОгоҳлантиришлар: Сон Мин (13), Ки Сун Йенг (30), Олег Шатов (49), Коо (90).\nБарчага эътибор ташаккур! Соғ-саломат бўлинг, Азиз футбол ишқибозлари!\nУчрашув якунланди! Россия ва Жанубий Корея терма жамоалари муроса кўчасини танлашди.\n90` Учрашувнинг иккинчи таймига 4 дақиқа вақт қўшиб берилди.\n90` Коо ҳакам томонидан огоҳлантириш олди.\n90` Россия ҳужумга ўтмоқда. Корея ҳимоя билан овора.\n89` Кокориннинг бош билан берган зарбаси мўлжалга аниқ бормади.\n87` Россия терма жамоаси бу ўйини билан гуруҳдан чиқиш ҳақида бош қотиряптими? Қизиқ...\n86` Россия футболчилари тўпни ўз назоратларига олиб, навбатдаги ҳужумни ташкиллаштиришмоқда.\n84` Сон Хин Мин ўрнига Бо-Кюнг Ким майдонга тушди.\n82` Кокорин! Загоев! Навбати билан иккаласи зарба беришди! Загоевнинг зарбасига бироз аниқлик етишмади.\n81` Россия бурчак тўпини амалга оширди. Лекин бу сафар корейслар ишончли ҳаракат қилишди.\n80` Ўйин жуда тезлашиб кетди...\n79` Алан Загоев ва Александр Кержаковни майдонга туширилиши Россия ўйинини жонлантира олди.\n78` Оловли ҳужумлар! Хавфли вазиятлар навбатма-навбат... Иккала жамоа ҳам фаолликни оширган...\n77` Жамоалар тезда голлар уришди ва ҳужумларни давом эттиришмоқда! Ўйин қизигандан-қизимоқда...\n76` Россия босим уюштирмоқда!\n74` ГОООООООООООООООООООООООООООЛ! Кержаков!!!!!!!!! Корея жарима майдончаси олдида тартибсизлик юзага келди ва ҳозиргина майдонга туширилган Кержаков гол киритди! Ҳисоб тенглашди!\n73` Корея термасида ҳам ўз навбатида ўзгариш руй бермоқда. Жёнг-Ҳо Ҳонг ўрнига Сеок-Ҳо Ҳванг тушди.\n72` Яна ўзгариш. Глушаков ўз ўрнини Денисовга бўшатиб бермоқда.\n71` Россия терма жамоаси таркибида ўзгариш. Жирковни ўрнига Кержаков туширилди.\n68` ГООООООООООООООООООООООООООООООЛ! Лииииииии! Акинфеевдан Фабио Капеллонинг туғилган кунига "совға"! Ҳозиргина майдонга тушган Ли жарима майдончаси олдидан шунақанги зарба бердики, Акинфеев тўпни ўз дарвозасига тиқиб қўйди! Зарба кучи кучлилик қилди! Қойил!\n68` Кореялик посбон Жунг ҳам чакки эмас. Бир-бир кутилмаган "сейв"лар намойиш этиб турибди.\n67` Самедов, Самедов, Самедов ва тўпни йўқотди ўша Самедов!\n65` Қани фаолликни туширмаймиз болалар! Ўйнанглар, голлар уринглар, шоу тақдим этинглар... Бўшашманглар!\n63` Комбаров! Ана жавоб! Комбаров кучли зарбасини билан Жунгни текшириб кўрди. Лекин кореялик посбон ўз ўрнида!\n62` Хавфли вазият! Хо ҳозир боши билан ҳисобни очиши мумкин эди. Акинфеев бош ролда.\n61` Ҳужумга отланаётган Лини ҳозир Ешенко тўхтатиб қолди. Жарима зарбаси.\n59 ` Россия термасида ўзгариш. Олег Шатов ўз ўрнини Алан Загоевга бўшатиб берди.\n58` Ажойиб зарба!!!! Ким жаримадан тўғри Акинфеев дарвозасини нишонга олди. Игорь иккинчи уринишдагина тўпни эгаллаб олди.\n57` Корея жамоаси жарима зарбасини амалга оширади.\n56` Корея таркибида ўзгариш. Парк майдонни тарк этди. Унинг ўрнига Кён-Хо Ли майдонга туширилди.\n55` Иккинчи бўлим стартидан бошлаб футбол кўришни бошладик. Ўйин сўнггигача футбол кўрайликда ишқилиб...\n54` Бурчак тўпидан келган тўпга Ли боши билан зарба берди. Лекин самарасиз.\n53` Сон Хин Мин ҳозир Россия ҳимоясини довдиратиб қўйди. Корея фаоллашди. Бурчак тўпи.\n51` КООООООООООООО! Яна шу КО! Акинфеев яна бир бор маҳорат кўрсатди. Ко Акинфеев дарвозасини узоқдан нишонга олмоқчи...\n50` Ко дарвоза томон кучли зарба йўллади. Акинфеев ўз ўрнида! Хавфли!\n49` Олег Шатов сариқ карточка ишлаб олди.\n48` Корея ҳам тезда жавоб қайтармоқчи бўлди. Аммо Березуцкий бунга йўл қўймади.\n47` Россия иккинчи бўлимни фаол бошлади! Файзулиннинг кучли зарбасини Жунг қийинчилик билан қайтарди. Бурчакдан келган тўпни эса Березуцкий сал бўлмаса голга айлантирар эди! Жуда хавфли!\n46` Иккинчи тайм бошланди! Давом этамиз...\nЖамоалар иккинчи бўлимни бошлаш учун майдонга чиқиб келишди.\nБиринчи бўлим тугади. Ҳозирча таблони ортиқча ишлатишгани йўқ. Ўша ҳисоб, 0:0. ТАНАФФУС!\n45+1` Биринчи бўлимга 1 дақиқа вақт қўшиб берилди.\n45` Кореяликлар майдон маркази олдида тўпни бир-бирларига ошириб, ўйнаб ўтиришипти. Кўча тилида буни "собачка" дейиларди-а?\n44` Биринчи бўлим сўнгги дақиқалари Корея терма жамоаси "диктовкаси" билан ўтмоқда.\n42` Ким ҳозир ҳеч кимга тўпни бермай олдинга бормоқчи бўлди. Лекин унинг бу ҳаракатларини россиялик ҳимоячилар "ўқиб" олишди.\n41` Корея таркибида Сон Хин Мин фаол.\n39` ЖАВОБ ҲУЖУМИ! Россия ҳам жим қараб тургани йўқ. Тезда жавоб бермоқчи бўлишди. Лекин Корея ҳимоячилари ишончли ҳаракат қилишмоқда.\n38` УҲҲҲҲҲҲҲҲ! Бундеслига ҳавосидан нафас олаётган Сон Хин Миннинг жуда кучли ва ноаниқ зарбаси...\n37` Стадион Россия деб бақирмоқда. Сиз ТВ қаршисида ўтириб кимга мухлислик қиляпсиз?\n36` Корея бурчак тўпидан унумли фойдалана олмади. Ўйлаган режалари яхши эди, аммо ўхшамади.\n35` Хавфли зарба!!! КООООО! Рикошет ва бурчак тўпи.\n34` Юрий Жирковнинг зарбасига аниқлик етишмади. Юрий, дарвоза ўнгроқда...\n33` Ҳозирча учрашувда қисқа эпизодли ҳужумлар. Футболчиларга ижодкорлик маҳорати камлик қилаётгандек...\n32` Игнашевич жаримадан жуда кучли зарба йўллади. Лекин Жунг ўз ўрнида эканлигини эслатиб қўйди.\n30` Иккинчи огоҳлантириш. Корея футболчиси Ки Сун Йенг Самедовга қарши қўпол ўйнади.\n29` Россия бироз жонлангандек. Кўпроқ олдинга боришмоқда.\n27` Хавфли тўп узатилишини кореялик кипер қайтариб юборди, қайтган тўпни эса Шатов кучли зарб билан дарвозага йўллади... Лекин ҳимоячилар тўп йўлига туғаноқ бўлишди.\n26` Иккинчи бурчак тўпи. Яна Россия тепади. Қани бу сафар нима каромат кўрсатишар экан?\n25` Жанубий Кореянинг ҳужуми узилиб қолди. Жарима майдончаси ичига етказиб берилган тўпни Акинфеев эгаллаб олди.\n24` Ҳозирча дарвозалар томон биттадан зарба берилди. Аниқ зарбаларни эса кўрмадик...\n22` Жанубий Корея сўнгги беш дақиқа ичида ҳужумга бормади. Россия кичик устунлик билан ҳаракат қилмоқда.\n20` Березуцкий ва Игнашевич жамоасининг янги ҳужумини ташкил этишди. Жирков бу ҳужумни ривожлантирди ва тўпни жарима майдончаси ичида турган Самедовга етказди. Лекин Самедовнинг зарбаси ноаниқ чиқди.\n19` Россия позицион ҳужумга ўтмоқда. Корея ҳимояси ҳозирча анча ишончли.\n18` Шатовнинг ноаниқ паси Россияни ҳужумини узиб қўйди.\n17` Ким ҳозир Кога тўпни етказиб бермоқчи бўлди. Лекин унинг ошириб берган тўпи анча кучли чиқди. Ким Кога қараб: "Кимга ташладинг" дегандек бўлди...\n15` Юрий Жирковга кореялик ҳимоячилар имкон беришмади.\n13` Сон Мин ҳакам томонидан огоҳлантирилди. Илк огоҳлантириш.\n11` Сон Мин Хон рақиб жарима майдончаси олдига яқинлашиб борди ва зарба берди. Лекин ноаниқ! Корея фаоллашмоқда!\n10` Корея ажойиб ҳужумни ташки этаётган эди! Лининг ажойиб пасини жамоадоши тўхтатиб қола олмади. Руссларни устидан муздек сув қўйиб юборилгандек бўлди...\n8` Ушбу стандарт вазиятидан наф чиқмади. Корея энди ҳужумга ўтмоқда..\n7 ` Россия ўзига келмоқда. Биринчи бурчак тўпи.\n5` Тўп майдон марказида. Ҳеч бир жамоа тўпни рақиб жарима майдончаси олдига обориб, дарвозага тепа олмаяпти. Тўп эса овора...\n4` Ўйинни кўряпсизларми? Осиёликлар бироз тартибли ўйнашмоқда. Россия эса шошма-шошарликка йўл қўймоқда. Аста-секин ҳаммаси ўз жойига тушиши аниқ.\n3` Россия ҳимоядан ҳужумга ўтмоқчи бўлди. Лекин тўп йўқотилди. Ҳаяжон ҳали тарк этгани йўқ русларни...\n2` Иккала жамоа футболчилари ҳаяжон билан ўйинни бошлашди. Тўп кореяликларда...\n1` Учрашув бошланди! Бошладик... Тошкентда соат 03:00! Жаҳон чемпионати давом этмоқда...\nБугун Фабио Капелло туғилган куни! Россиялик футболчилар устозлари байрамини бузиб қўйишмасмикин?\nУхламанглар-е! Ўйин бошланмоқда! Жаҳон чемпионати баҳси! Тўрт йилда бир келади ушбу мусобақа... Буни ҳис этиб, навбатдаги беллашувни томоша қилинг...\nКореялик футболчилар мадҳияни куйлашмоқда...\nИгорь Акинфеев кўзини юмиб олган. Игорь бу Москва эмас, соат 02:00 деб ўйлади шекилли Акинфеев... Бунақаси ҳам бўлиб туради:-)\nДавлат мадҳиялари жаранглайди. Биринчи бўлиб Россия давлати мадҳияси....\nЖамоалар майдонга чиқиб келишмоқда...\nБугунги баҳсда илк гол муаллифи қайси футболчи бўлади? Энг биринчи бўлиб гол маллифи номини топган, ёзган юзерга, Тошкент "дербиси" ўйинига чипта бор!\nКўзингиз илиниб қолмасин, сайтни "титкилаб" туринг. Хабарларни ўқинг. Чой-пой ичиб олинг! Истаганингизни қилинг, фақат ухлаб қолманг...\nУшб баҳсда Фабио Капелло бошчилигидаги Россия ғалаба қозонадими? Ёки Жанубий Корея матонат кўрсата оладими? Бу саволларга сизда қандай жавоб бор? Аниқ жавобни эса учрашувдан сўнг билиб оламиз...\nБразилия - Мексика учрашуви қаҳрамони Гильерме Очоа бўлди. Ҳар ҳолда бош ҳакам бу сафар ўз ишини қилди. Умид қиламизки, бу ўйинда ҳам қаҳрамон футболчилардан бири бўлади. Ҳакамлар ўз ишларини қилишгани маъқул.\nСизлар билан биргаликда ушбу беллашувни Шаҳбоз Беғамов кузатиб боради!\nАссалому алейкум ҳақиқий футбол-севар дўстлар! Россия - Корея ўйинини қўришга тайёрмисиз? Уйқусини бир четга суриб қўйиб, баҳсни томоша қилишни режалаштираётган футбол ишқибозлари учун ҳам бугун иккала жамоадан супер ўйин кутиб қоламиз!\n- Учрашув соат 03:00да бошаланди.